3 vas wat hulle as Valke voordoen, bekende sakeman probeer afpersArgieffoto Drie verdagtes is tydens ŉ geheime operasie in hegtenis geneem nadat hulle hul voorgedoen het as ondersoekbeamptes van die Valke. Brig. Hangwani Mulaudzi, woordvoerder van die Valke, het gesê die verdagtes, tussen 33 en 51 jaar oud, is Woensdag by hul wegkruipplek in Midrand, net buite Johannesburg, deur die Valke se ernstige ondersoekeenheid in hegtenis geneem. Mulaudzi het gesê een van die verdagtes het hom as ŉ generaal-majoor voorgedoen. Die prioriteitsmisdaaddirektoraat (DPCI) het volgens Mulaudzi onlangs ŉ klagte van ŉ prominente sakeman ontvang oor ŉ persoon wat hom voordoen as ŉ majoor-generaal van die Valke en geld gevra het om ŉ saak waarin die sakeman glo geïmpliseer word, te laat verdwyn. “ŉ Ondersoek is onmiddellik van stapel gestuur en daar is vasgestel dat daar nie so ŉ majoor-generaal binne die Valke is nie. Woensdag is die drie verdagtes in ŉ polisielokval gelei en onmiddellik in hegtenis geneem.” Daar is ook beslag gelê op verskeie items. Lt.genl. Godfrey Lebeya, hoof van die DPCI, het gesê hulle is van mening daar is ŉ sindikaat wat hulle as Valke-beamptes voordoen. Hulle nader hooggeplaastes in die regering en sakesektor, en vra geld in ruil daarvoor om beweerde sake teen die betrokkenes te laat verdwyn. Die verdagtes sal na verwagting Vrydag in die Alexandra-landdroshof verskyn op aanklag van korrupsie en afpersing.